Театреплъхэр къыдехьэхыф
Мы тхыгъэр зытеухуа, ЩоджэнцIыкIу Алий и цIэр зезыхьэ Къэбэрдей къэ- рал драмэ театрым и джэгуакIуэ ныбжьыщIэ Бейтыгъуэн Жамболэт и утыку итыкIэм удимыхьэхынкIэ Iэмал иIэкъым. Псалъэ дахэ куэд хужыпIэфынущ и Iуэху зехьэкIэмкIэ цIыхубэм гунэс ящыхъуа щIалэщIэм.
АрЛашынкъей дэт курыт школым иджыри щеджэу артист IэщIагъэм дихьэхат. Класс нэхъыжьхэм щIэсу ар школым щагъэув гъэлъэгъуэныгъэхэм хэту-рэ, щIыналъэ, хэгъэгупсо зэпеуэхэм увыпIэ зэхуэмыдэхэр къыщахьурэ утыку итыным гу хуищIат. ИужькIи ар IэщIагъэ ищIыну щыжиIэм, адэ-анэми къыпаубы-дакъым. А зэманым ар кIуэрт Налшык къалэ дэт, ГъуазджэхэмкIэ сабий шко-лым. Абы къыщыдэлэжьахэу, гукъинэж щыхъуа егъэджакIуэхэу щIалэщIэм къыхегъэщ Быдэ Ларисэ, КIэмыргуей Валентин, Бозий Аслъэн, Хьэмырзэ Ахьмэд сымэ. Абыхэм къыбгъэдалъхьа щIэныгъэр Кавказ Ищхъэрэм Гъуазджэхэм-кIэ и къэрал институтым щIэтIысхьа нэужьи дэIэпыкъуэгъу къыхуэхъуащ Жамболэт. Зэджэ предметхэм псом хуэмыдэу зэлIалIэр къыхиха IэщIагъэм ехьэлIахэрат. Псори зэрызыхилъхьэным, зэрыщIиджыкIыным яужь итт щIалэ- щIэр. ЕджапIэр къиухри мазэ зыбжанэ фIэкIа дэмыкIауэ, а зэманым театрым и унафэщIу щыта Шыбзыхъуэ Басир иригъэблагъэри, лэжьыгъэ къритауэ щы- тащ.
Дэтхэнэ щIэдзапIэри гугъущ. ЩIалэщIэми ибзыщIыркъым зыпэрыува IэнатIэр нэхъапэIуэхэм къызэрегугъуэкIар, сыту жыпIэмэ институтым щагъэув спектаклхэмрэ цIыхубэ театрым къекIуэлIэнухэм я пащхьэ узэрихьэн хуеймрэ зэрызэхуэмыдэр езыми къыгурыIуэрт. Ауэ зыхыхьа гупми захигъэзагъэри, театреплъхэми ягу дыхьэн хузэфIэкIащ абы.
Театрым зэрыщылэжьа илъэсийм къриубыдэу ар, дауи, куэдрэ утыку ихьащ, спектакль зыбжанэми роль зэхуэмыдэхэр щигъэзащIэуи хэтащ. Апхуэдэу ар щоджэгу Фырэ Руслан игъэува «Пащтыхьымрэ пащтыхь гуащэмрэ» спектаклым (Блаженный Василий и ролыр щегъэзащIэ), Теувэжыкъуэ Владимир игъэува «Трактир гуащэ» (Кавалер и унэIутым и ролыр щегъэзащIэ), Зыхьэ Заур игъэува «Псэлъыхъухэр» спектак-лым (Щыхьым), Дэбагъуэ Роман игъэува «Ахэр псори ди бынщ» жыхуиIэм (Крис Келлер), «Уахътыншэхэр» спектаклым (Владимир), Хьэмыкъуэ Олег игъэува «ШыкъумцIий» таурыхъым (ШыкъумцIий). Абыхэм къыщымынэу, нэгъуэщI зыбжанэми щоджэгу.
ДжэгуакIуэ ныбжьыщIэр режиссёрхэ-ми тыншу ядолажьэ. Псоми я цIэ къримыIуэми, дэтхэнэми ущIытепсэлъыхьын-рэ хужыпIэнрэ зэрыкуэдыр, псом я дежи Iущыгъэ гуэр къызэрыщищIэр, гъуэгу пэж теувэн, илэжь Iуэхур нэхъ тынш щыхъун папщIэ кърат чэнджэщхэр куэду сэбэп къызэрыхуэхъур жеIэ.
Бейтыгъуэным уэрэди жеIэ. Нэхъыбэу ар дэзыхьэхыр, игъэзащIэр адыгэ уэрэдыжьхэращ. «Абыхэм къапкърыкI хуабагъэр уасэ зимыIэщ! Ахэр ди нобэм къыхэпщэн, къыдэкIуэтей щIэблэр Iэмал зэриIэкIэ абы щIэпIыкIын хуейщ», — жеIэ абы.
Жамболэт и хъуэпсапIэ нэхъ инхэм ящыщщ лъэпкъ щэнхабзэм нэхъри зэрызиужьын Iэмал игъуэтыну. Дэри ди гуапэщ а хъуэпсапIэр нэрылъагъу хъуну.
КУРПЫГЪУ Синэ.
